Camera Deputaților a făcut publice indemnizațiile pentru funcțiile de demnitate publică alese, precum și salariile celor care ocupă funcții în Serviciile instituției și în birourile parlamentare, în plată la 30 septembrie, respectând astfel o prevedere din recent adoptata Lege a salarizării. Președintele Camerei Deputaților, Liviu Dragnea, are cea mai mare indemnizație, respectiv 16.675 de lei brut.

Indemnizațiile (brute) pentru funcțiile de demnitate publică alese, în plată la 30 septembrie 2017, sunt următoarele:

Președintele Camerei Deputaților – 16.675 lei

Vicepreședinți – 15.515 lei

Secretari și chestori – 15.225 lei

Liderii grupurilor parlamentare – 14.500 lei

Președinții comisiilor permanente – 14.065 lei

Vicepreședinții comisiilor permanente – 13.630 lei

Secretarii comisiilor permanente – 13.340 lei

Deputați – 13.050 lei

Totodată, Camera Deputaților a publicat și lista funcțiilor din Serviciile Camerei Deputaților la data de 30 septembrie 2017, menționând atât salariul de bază minim, cât și salariul de bază maxim. Redăm salariul de bază maxim (brut) al unora dintre funcții:

Secretar general – 17.900 lei

Secretar general adjunct – 17.677 lei

Șef departament/ director general – 12.400 lei

Șef serviciu – 10.285 lei

Șef birou – 9.145 lei

Expert parlamentar – 7.289 lei

Consilier parlamentar – 8.859 lei

Șofer – 3.703 lei

Bucătar (referent) – 2.936 lei

Muncitor spălător auto/liftier – 2.365 lei

Lista funcțiilor din cadrul birourilor parlamentare la data de 30 septembrie 2017 conține următoarele salarii de bază maxime (în valoare brută):

Consilier – 3.811 lei

Expert – 3.471 lei

Șofer – 1.450 lei

Legea-cadru nr.153/2017 privind salarizarea personalului plătit din fonduri publice indică la art. 33, privind Transparența veniturilor salariale, autoritățile și instituțiile publice care vor publica la sediul propriu și pe pagina proprie de internet, în datele de 31 martie și 30 septembrie ale fiecărui an, și vor menține publicată o listă a tuturor funcțiilor din autoritățile sau instituțiile publice respective ce intră în categoria personalului plătit din fonduri publice, cuprinzând salariul de bază, baza de calcul, valoarea anuală a voucherelor de vacanță, valoarea anuală a indemnizației de hrană.